정조 23년 · 목
備局啓言定山幼學金勳所陳册子有回啓之命矣取見册子則其一修堤貯水注秧乾播各隨其宜可洑處自營邑助成定監色修補事也其一晩時移種不如代播事也其一禁烟茶事也上項諸條已悉於前此覆啓更無可以稟處者其一嚴禁邪學事也此事之前後申飭何等至嚴而道臣邑倅若能仰體聖意奉行朝令浸梁未深者曉喻感化頑迷不悛者痛加鋤治則豈有詿誤熾蔓之理而一味因循全不察飭草野憂憤之言安得不如此乎此輩隱匿之處册子中旣有指的苟非明知實狀必不敢輕聞朝廷使道臣不知已是失職知而莫禁罪當何居當該湖南道臣爲先推考更以留心探察隨現痛繩之意嚴飭兩湖其一雜技賭錢蕩產失業近者火賊卽此徒也請以什伍作統其中公正者定上下尊位里人出入近地則告統首遐方則告尊位呈出公文驗於旅舍農務取藏後禁其夜行會於各統首家講習明倫立敎之方月朔會講于尊位文武各修其才春秋都會本邑考其善否不遵尊位公議者送官治罪士庶移去他邑者呈文到付始許容接循私掩匿則治其尊位統首無賴輩或稱謫客或稱敗船軍作黨行乞恐喝作弊自今廢疾飢窮者自其里給公文行乞狀健而作弊者報官治罪轉送本土商賈之流行場市店幕聚黨雜技者亦使場市任告官治罪事也因雜技而失業終至作賊言雖似過弊實如此秋後申禁之意已陳於日前覆啓不必疊論閭里作統本是常法觀於籍單之幾統幾戶可知其然移來移去之互有成册亦是例規惟在守令之修明而已至於出入省驗月朔會講等事雖出於禁遊民務本業之意鄕約尙不能强行況此等新制有難剙始惟農功畢後行夜禁一事頗爲可採而此亦有名無實如盜直結幕之爲則徒爲煩擾之端流乞之作黨恐喝商賈之行止浮浪俱所當禁而受公文始許行乞乃是行不得之事亦在於地方官之隨處檢飭竝姑置之其一鄕儒進言者使之自達于闕下以守門將受之事也求言之命連歲屢下詢荒之德八方皆仰雖在草莽韋布苟有忠言嘉謨之有裨民國者必不自阻於闢四之日若其無傷於事體不違於格例者則在出納之地者亦必卽地登徹喉院之所許捧門將必不敢阻搪今此所請似未詳朝家令式之本自如此而然別無可以稟處者其一愼擇六卿三司其餘庶官定爲輪對之法久任勿遷而郡縣刷馬錢大邑千餘金小邑七八百金殘邑不下五六百金戶結徵斂貽害殘民勿論新應官以其月俸制餘自備往返嚴懲貪之律削奪禁錮立三考之規別遣廉直御史探其考課之眞僞事也庶官輪對道臣考課繡衣按廉皆是見行之法大抵愼擇久任嚴懲貪吏實爲治道之要務言雖平常意固可取而此非別立法制之事凡有注措上下交勉常以此爲一副當規模則月計歲計之效自在於不言之中外邑迎送時刷馬錢必有常例多至於千金內外雖未知何道何邑有此謬規而職在字牧者雖甚無狀似不敢越例加斂而吏鄕之乘時侵徵難保其必無爲先另飭諸道詳加檢察邑例之自來稍過處亦令量宜裁減俾除一分民弊至於俸餘自備爲官長者欲爲民蠲弊則固是好意自朝家立法則有關事體置之其一申明學校規模學宮有司祭享時獻官執事以有文藝理術者備員無得混雜無儀有文藝者無貴賤許錄靑衿又以小學爲月朔之講才智經術幹時務者自學校聞于官聞于朝事也學宮祭享時獻官執事擇差本有朝飭小學之逐月考講人才之每式遷剡令典俱備作成譽髦搜訪遺逸固無異於三物之賓興而對揚或先其道擧行漸成文具此則有司之過也今不必更加申飭徒煩簿書使在承宣之地者咸知此意各思所以盡心修明之道生死雖不擇地名分在所當嚴尙非凡民之俊秀混錄靑衿非所可論其一廢科目以小學經傳設科于本邑學校名曰明倫之科武科則今之擧子只習平才六兩則代射自今入格者各試其才技之備否冒犯者特加嚴律鄕邑置別武士弓馬爲業者無貴賤入錄自本邑設科會試于監營取才于軍門拔其優者或付軍門或爲營裨仍作入仕之階事也旣不復鄕擧里選之法則科目變通不可輕議武科代射自有當律鄕邑別武士之設置選武馬兵都試之外又不可別立名目以啓僥倖之門竝置之其一軍政有名無實馬軍尤甚自今鄕吏契房額外校院生除番軍官竝罷歸於軍役土班鄕員無論曾經鄕任與否竝錄於軍官之簿以爲鄕任履歷次弟陞選勢家奴僕行役者外率皆克定編伍良丁投托者刷還良役靠勢隱匿者嚴繩刑配而訓鍊砲射之技修理器械之事亦令講習每以農隙試其才而賞罰之又設軍兵之科入格者免其本役爲軍兵頭目之任前日爲充老弱不堪軍役者罷歸於軍兵奉足事也軍政壞弊莫如近日而所謂鄕吏契坊及校院生除番軍官之額外濫付良丁之冒稱私奴在法俱所當禁査櫛釐正政是道臣邑倅之責不當每煩朝令況前後覆啓以此事論別者亦已屢矣更觀來頭考其勤慢至於土班鄕員之竝錄軍官不但勢有所難行所論亦未知得當置之其一列邑田賦之濫捧一斛或爲十八九斗或二十二三斗稅米則與太相換年不稱自今以米四斗太三斗爲定一斛之捧必準十五斗而無浮加之弊漕運時船隻不足每致晩發沿邑則以地土船載運無船邑以京江船運之而除其領運監官以船主爲監官與色吏上納嚴禁其受賂分倉之事也稅穀捧上時式例所在之浮費雜費外無得濫捧之意每年嚴飭而今此一斛容入或十八九斗或二十二三斗云者極爲可駭水田則納米旱田則納太自是出賦之恒式而米太相換年各不同之說尤爲訝惑竝令道臣另加察飭列邑中果有此等犯科之尤甚無狀者卽爲隨現論勘湖西稅穀入於再運故雖或有晚發之時比之本邑賃船之時積弊頗袪且今戰漕通用之議尙未決定無論京江船增額地土船參用此事就緖之前姑難更張至於受賂分倉近來漕倉到泊之後每令抽籤分納於各倉此弊庶可嚴防更令該曹加意檢飭其一査陳蠲稅民無實惠徒損元總自今元田則無論旱水田收起減陳以山田火粟之稅補其突減之數而山田執卜勿委下吏使該里尊位從實執卜事也結無減總民受實惠惟在於査陳之得其道山田火粟乃是隨起收稅之地而反使之移此稱被則非但大乖事面其弊有不可勝言置之其一黃白侵徵窮民難保軍木代錢例爲二兩二錢五葉而奸吏稱以木貴至捧三兩二三錢賦役繁重漸不可止事也黃白侵徵朝家之常所深憫而嚴禁者也各樣軍布之歉歲代錢二兩詳定之外宜無一文加徵之理而雖在常年民不以本色備納故折價貿納之際吏緣爲奸致有勺騰操縱之弊不飭之責專在守令此事之前後關飭亦非一二姑俟來頭與上項軍政條一體考察其一進宴時列邑所貢飛禽走獸皆以生物供上故捕獵之際動民傷穀或貿他邑或買京中耗費倍籭監營封受京師捧納輒行點退故贈賂之資例爲徵民此後則收儥民戶自京貿用事也豐呈進宴國典之所載惟我聖上以憂勤惕勵之念存豐亨豫大之戒臨御二紀未嘗一行是禮至於活雉生獐臘猪等泛前應納之貢獻一竝蠲免亦已有年不以天下養一人之盛德至意孰不欽仰而今此所陳乃反如此至以耳目之所睹記質言而證之實是意慮之所不到何時何邑之有此事雖未可知若使營邑之臣宣楊德意布聞四方則雖遐鄕僻處之人寧或不知言者固無所失而使言者尙不知恤民弊減御供之事者前後道臣難辭其責更令該道關問列邑進上生物蠲減之後若復有憑藉貽弊之處卽爲査實登聞以爲別船重勘之地其一逆家田藏之沒入勳府者只納三手米已賜給之物若難還收則分以爲三一許勳府二納王府結卜則依民田俱三稅捧納事也尺寸之土無足加損堂堂司農豈可與勳府爭此得失至於結卜一款各樣免稅通同釐正之前亦難獨異其規置之其一富饒常漢凌辱班族而守令謂以抑强扶弱治之以相鬪故濫習日長請立紀綱正名分常漢則使不得着道袍氅衣唐鞋私賤則不得着黑笠冒犯者定屬官奴凌辱班族者依律刑配限已身勿赦事也賤妨貴下凌上專由於不安分三字其漸雖微其害甚大京外掌法之臣多不能留心整頓習俗之頹廢風化之陵夷誠非細故然而衣服僭侈士夫敺辱具有法禁惟當按而行之而已不宜更煩新令從貽一時騷擾之弊其一民間紛紜者山訟也勢家樣奪他山反禁本主之繼葬廣占四山請別立條法勿論四山坐立不見則限百步坐立俱見則一百五十步䐉後限三百步庶人無步數而挾勢勒葬者與法外禁葬私掘者照律懲治若有當禁處之私掘者恕其誠心罷其官而罰責之事也山訟之紛紜誠如其言而步數界限本有定制聽斷之無冤在於人而不在於法强者而使至於勤葬弱者而使至於私掘莫非訟官之罪固當以時警飭俾知自勵而至於私掘之律先朝受敎至爲嚴重鄕曲愚氓不知法意肆然冒犯三南則此弊尤甚無論當禁與不當禁初不告官直自犯掘而看作能事便成習俗雖嚴法不饒尙難痛革若或原情曲怒低仰常憲則其流之弊莫可止遏置之其一殺獄之切隣看證不計過去行人執捉結縛吏卒剽掠閭里蕩殘使該里尊位先檢而告官官亦親檢則無此諸弊事也殺獄至重守宰行檢尙患不審況所謂尊位乎所論專昧事體不必稟處隣證之混捉不干飭禁申嚴吏卒作拏之弊邑有官長寧容任他此則付之道臣更加察飭其一久任兩銓預詳人才當都政而用之貪虐不治之官無待褒貶不時罷黜罰責所薦之人事也久任懲貪之說前已論列今不必架疊其一八道都事特揀廉直公明者爲別御史詳察方伯守令之治否褒貶論啓搜訪孝烈薦進賢良方伯俸廩與耗穀除十分之二以資暗行之費詞訟之未決於營邑者亦令詳査而誤決者別御史與方伯守令削職嚴配限十年勿錄仕版事也御史比方伯尤爲體重都事卽方伯之下官而反使之褒貶方伯之治否則統紀不明事勢相妨固難議到大抵都事乃是外臺而近來則便作兄官赴任或不以時待瓜常在其家亦非設官之本意此後則稍加擇擬以其元劃支供之需定爲常廩俾勿全然曠官雖於受由還鄕之時竝給月俸以優其接待之意則不害爲公私得宜之道分付道臣使之依此施行其一鄕約鄕飮酒禮尙未遵行目今什伍作統使各里尊位敎之以嘉言善行孝悌忠信之道則鄕飮鄕約不敎而自行事也此事已爲論列於他條請今姑置之允之敎以因可言之會而捨已陳之說一明倫立敎之方究裕民制產之本者於定山士人金勳見之大抵治國之要財出於九職兵起於八夫敎行於學膠士選於庠塾政令嚴乎世臣仁化淶乎小民然後有如造車於室可以通天下之險易也今也則不然內以朝廷而不廸有功外而田野而不昏作勞乃逸乃諺式從匪彝所謂西來之法漸梁謠俗轉相誘惑見之者吐舌聞之者寒心苟若孟子之道行而楊墨熄朱子之學明而王蘇微則雖日撻而使之爲之恐無其人予當以爲正學闡一世則彼邪說也不待距而自距也至如雜技之嚴禁庶僚之愼揀卽急先之良務今此縷縷數柝足可爲居銓按藩者座右之銘田賦米與太之換定軍役木代錢之濫捧未知始自何年俑於何道而自廟堂拔例留意於懲前毖後之道外邑簽伍之日就艱窘可勝言哉自昔卿相家楸舍別業禾稼如櫛鷄犬散野計其戶大則過三數百家小亦不下六七十家募入良丁假稱奴僕雖石濠之吏不敢窺其籬樊一步而獨無辜者食土之編氓也一已兩役亦云冤矣況靑山累尙不免前身之惡緣其爲感傷和氣奚止於東海之匹婦乎先令廟堂諸臣知悉俾無弱榦强枝之歎供獻生物事誠有是也法安所施顧予否德敢曰恩及禽獸而燒羊之戒自稱不愧故相蔡文肅嘗書靑陽之楣帖有云空山之猪鹿閒遊靑陽卽觀國之路也進書者想亦見之而悠悠之旌蕭蕭之馬被山遍野賭得飛走乃有此漆室之憂至登於黃門之奏對飯停筯不覺駭歎嚴飭諸道俾各從實登聞考律抵辟以信朝令